CELEX: 32013R0872
Language: da
Date: 2013-09-09 00:00:00
Title: Kommissionens gennemførelsesforordning (EU) nr. 872/2013 af 9. september 2013 om godkendelse af en mindre ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Salame Brianza (BOB))

12.9.2013   
            
            
               DA
            
            
               Den Europæiske Unions Tidende
            
            
               L 243/10
            
         KOMMISSIONENS GENNEMFØRELSESFORORDNING (EU) Nr. 872/2013
   af 9. september 2013
   om godkendelse af en mindre ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Salame Brianza (BOB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 53, stk. 2, andet afsnit, og
   ud fra følgende betragtninger:
   
               (1)
            
            
               Kommissionen har i henhold til artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede oprindelsesbetegnelse »Salame Brianza«, der er registreret i henhold til Kommissionens forordning (EF) nr. 1107/96 (2).
            
         
               (2)
            
            
               Ansøgningen vedrører en ændring af varespecifikationen, der indebærer en præcisering af produktionsmetoden, mærkningen og tilpasningerne til den gældende lovgivning, navnlig om kontrol.
            
         
               (3)
            
            
               Kommissionen har gennemgået de pågældende ændringer og konkluderet, at de er berettigede. Da der er tale om en mindre ændring, jf. artikel 53, stk. 2, tredje afsnit, i forordning (EU) nr. 1151/2012, kan Kommissionen godkende den uden at følge den procedure, der er fastsat i samme forordnings artikel 50 til 52 —
            
         UDSTEDT FØLGENDE FORORDNING:
   Artikel 1
   Varespecifikation for den beskyttede oprindelsesbetegnelse »Salame Brianza« ændres som anført i bilag I til denne forordning.
   Artikel 2
   Det konsoliderede enhedsdokument med de vigtigste elementer af varespecifikationen findes i bilag II.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. september 2013.
      
         
            På Kommissionens vegne For formanden
         
         Dacian CIOLOȘ
         
            Medlem af Kommissionen
         
      
   
   
      (1)  EUT L 343 af 14.12.2012, s. 1.
   
      (2)  EFT L 148 af 21.6.1996, s. 1.
   
      BILAG I
      I varespecifikationen for den beskyttede oprindelsesbetegnelse »Salame Brianza« godkendes følgende ændring:
      
                  —
               
               
                  
                     Produktionsmetode
                  
                  I artikel 4 om »produktionsmetoden« for »Salame Brianza« BOB ændres stk. 2 vedrørende findeling. I den gældende varespecifikation bestemmes det, at pølser med en vægt på højst 300 gram skal findeles med en kødhakkemaskine med hulskive, hvis huller er mellem 4 og 4,5 mm (finhakning), og pølser med en vægt på over 300 gram med en kødhakkemaskine med en hulskive med huller på mellem 7 og 8 mm (grovhakning), så diameteren af kødstykkerne i »Salame Brianza« kobles sammen med pølsens vægt.
                  I realiteten er der ingen sammenhæng mellem pølsens vægt og kødstykkernes diameter. I den ændrede udgave af varespecifikationen er det således hensigtsmæssigt at fjerne denne sammenhæng og udelukkende bevare angivelsen om hullernes størrelse i kødhakkemaskinen.
                  I artikel 5 om »modningen« ajourføres tabellen over minimumsfristerne for modning af »Salame Brianza« BOB på grundlag af tre kriterier.
                  For det første er tidsenheden for modning, der er angivet i uger i den gældende varespecifikation, blevet ændret, så den angives i dage i den nye version, hvilket er en mere præcis og gennemskuelig angivelse af den foreskrevne tid.
                  For det andet har man i lyset af retningslinjerne for markedsføring i artikel 8 i den gældende varespecifikation fundet det hensigtsmæssigt ligeledes at angive meget præcise minimumstider for modning af vakuumpakkede pølser, pølser pakket i modificeret atmosfære eller i mikroperforeret plastfilm, som adskiller sig fra de tidsrum, der finder anvendelse på pølser, der ikke er emballerede. I den nye tabel er modningstiden for det emballerede produkt, når der er tale små pølser (dvs. pølser med en diameter på op til 55 mm), lidt længere end for produkter, der sælges i løs vægt, fordi pølsen ikke længere kan undergå en normal tørringsproces, når den er emballeret.
                  Endelig har man fundet det hensigtsmæssigt at udvide udvalget af størrelser, som »Salame Brianza« kan markedsføres i, ved at tilføje større diametre, der ikke fandtes tidligere, fordi ikke var muligt at få fat på større naturtarme på markedet. Eftersom modningstiden for »Salame Brianza«, der også omfatter tørringen, varierer afhængigt af pølsens diameter, er det derfor naturligt, at jo flere diametre, der er omfattet af varespecifikationen, desto større udvalg og længere modningstider.
               
            
                  —
               
               
                  
                     Mærkning
                  
                  I artikel 8 er logoet for »Salame Brianza« BOB indsat i selve varespecifikationen, mens det fandtes i et bilag til den foregående version, og er i øvrigt aldrig blevet beskrevet eller anvendt. Det aktuelle logo for betegnelsen med dets farveangivelser indsættes derfor i artikel 8.
               
            
                  —
               
               
                  
                     Kontrol — Tilpasning af lovgivningen
                  
                  Artikel 7 om »kontrol« er blevet ajourført, da den gav den sammenslutning, som skulle varetage beskyttelsen af den beskyttede oprindelsesbetegnelse, beføjelser, som viste sig at være ulovlige i henhold til artikel 10 og 11 i forordning (EF) nr. 510/2006 (1), hvori det bestemmes, at kontrollen skal udføres af en tredjepart.
                  Endelig erstattes angivelsen DOC i artikel 1 og artikel 8, stk. 1 og 3, der anvendtes i Italien inden vedtagelsen af Rådets forordning (EØF) nr. 2081/92 (2), med angivelsen DOP (BOB) i overensstemmelse med Den Europæiske Unions lovgivning.
               
            
         (1)  EUT L 93 af 31.3.2006, s. 12.
      
         (2)  EFT L 208 af 24.7.1992, s. 1.
   
   
      BILAG II
      
         KONSOLIDERET ENHEDSDOKUMENT
      
      Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (1)
      
      »SALAME BRIANZA«
      EF-Nr.: IT-PDO-0217-0326-21.02.2008
      
         BGB ( ) BOB ( X )
      
      1.   Betegnelse
      
      »Salame Brianza«
      2.   Medlemsstat eller tredjeland
      
      Italien
      3.   Beskrivelse af landbrugsproduktet eller fødevaren
      
      3.1.   Produkttype
      
      
                  Kategori 1.2.
               
               
                  Kødprodukter (opvarmet, saltet, røget, m.m.)
               
            3.2.   Beskrivelse af produktet med betegnelsen i punkt 1
      
      Når«Salame Brianza« BOB markedsføres, har den en cylindrisk form og en fast, ikke-elastisk konsistens.
      Ved overskæring har den et kompakt og ensartet udseende med fedtstykker uden harskhed, skiverne har ikke synlige senehinder, og farven er ensartet rubinrød. Lugten er fin og karakteristisk, og smagen er meget mild og delikat og aldrig syrlig.
      Ved markedsføringen har »Salame Brianza« BOB desuden følgende kemiske og fysisk-kemiske egenskaber:
      
                  —
               
               
                  samlet proteinindhold: min. 23 %
               
            
                  —
               
               
                  forhold kollagen/protein: maks. 0,10
               
            
                  —
               
               
                  forhold vand/protein: maks. 2,00
               
            
                  —
               
               
                  forhold fedt/protein: maks. 1,5
               
            
                  —
               
               
                  pH-værdi: 5,3 eller derover.
               
            Hvad angår de mikrobiologiske egenskaber, har produktet et indhold af mesofile bakterier > 1 × 10, der danner en koloni/g med en overvægt af bakterier af typen lactobacillus og kokker.
      3.3.   Råvarer (kun for forarbejdede produkter)
      
      »Salame Brianza« BOB fremstilles af svinekød: boven, hvorfra knogler og sener er fjernet ved brug af en passende teknik, affald fra udskæring af kød og hakket skinke, pancetta og/eller halsen uden det bløde fedt, hvortil der tilsættes knust og/eller kværnet salt og peber.
      Følgende produkter kan også anvendes: vin, sukker og/eller dextrose og/eller fruktose og/eller laktose, starterkulturer for at sætte gang i gæringen, natriumnitrat og/eller kaliumnitrat (maksimalt indhold: 195 ppm), natriumnitrit og/eller kaliumnitrit (maksimalt indhold: 95 ppm), askorbinsyre og natriumsalt heraf, hvidløg i små mængder.
      3.4.   Foder (kun for produkter af animalsk oprindelse)
      
      Der gælder præcise regler for anvendelse og sammensætning af foderet. Fodringen af grisene er inddelt i to faser og er hovedsageligt baseret på kornproduktionen i det makroområde, der er afgrænset i punkt 4. Biprodukter fra osteproduktion (valle, ostemasse og kærnemælk) leveres af osteproducenterne i det afgrænsede geografiske område.
      3.5.   Specifikke etaper af produktionen, som skal finde sted i det afgrænsede geografiske område
      
      Fremstillingen af »Salame Brianza« BOB (rengøring, hakning, blanding af ingredienserne, fyldning i tarm, tørring, modning) skal finde sted i det traditionelle produktionsområde i Brianza, som afgrænses i punkt 4.
      3.6.   Særlige regler vedrørende udskæring, rivning eller emballering osv.
      
      Emballering og udskæring i skiver eller stykker af« Salame Brianza« BOB skal finde sted i det i punkt 4 afgrænsede produktionsområde under overvågning af det godkendte kontrolorgan for at sikre produktets kvalitet. »Salame Brianza« er således følsom over for ydre påvirkninger, navnlig over for lys og oxidering ved luft- og varmepåvirkning. Når »Salame Brianza« klargøres til udskæring, er det et obligatorisk krav, at tarmen fjernes, hvorved den spiselige del af produktet udsættes direkte for luftens påvirkning. Hvis »Salame Brianza« udsættes for ydre faktorer under ukontrollerede forhold, ændres dens organoleptiske egenskaber. For at bevare produktets oprindelige egenskaber er det således nødvendigt, at »Salame Brianza« udskæres og emballeres straks efter modningsperioden og på selve produktionsstedet.
      3.7.   Særlige mærkningsregler
      
      »Salame Brianza« kan forhandles i løs vægt, vakuumpakket eller emballeret i modificeret atmosfære, hel, i stykker eller i skiver.
      Navnet på den beskyttede oprindelsesbetegnelse »Salame Brianza« skal fremgå af etiketten med tydelige og uslettelige bogstaver, som klart adskiller sig fra enhver anden påskrift, og efterfølges af ordene »Denominazione di Origine Protetta« (»beskyttet oprindelsesbetegnelse«).
      De to ovennævnte angivelser skal være på italiensk.
      Forkortelsen »AOP« kan endvidere anføres et andet sted på etiketten i det samme synsfelt. På produkter beregnet til de internationale markeder kan angivelsen »Denominazione di Origine Protetta« oversættes til bestemmelseslandets sprog.
      Disse angivelser er uløseligt forbundet med den beskyttede geografiske betegnelses logo.
      
         
      Der må ikke anføres andre oplysninger end de udtrykkeligt tilladte.
      Det er dog tilladt at angive navne, firmanavne eller brands, blot de ikke er af rosende karakter eller vildleder køberen, samt at angive eventuelle navne på de svinebedrifter, hvorfra råvarerne til fremstilling af »Salame Brianza« stammer, forudsat at råvarerne udelukkende stammer fra disse bedrifter.
      Hvis logoet anbringes direkte på produktionsstedernes etiket, skal antallet af etiketter, der kontrolleres af den godkendte kontrolstruktur, svare til mængden af råvarer til fremstilling af »Salame Brianza«.
      4.   Præcis afgrænsning af det geografiske område
      
      Opdræt af grise til fremstilling af »Salame Brianza« skal finde sted i følgende regioner: Lombardiet, Emilia-Romagna og Piemonte (den pågældende BOB er omfattet af undtagelsen i artikel 2, stk. 3, i forordning (EF) nr. 510/2006).
      Produktionsområdet for »Salame Brianza« BOB er beliggende i Brianza. Det er afgrænset mod nord af Ghisallo-bjergets forbjerge, mod syd af Villoresi-kanalen, mod øst af Addas dybe flodseng og mod vest af Comasina-hovedvejen, herunder en strækning på 2 km på den anden side af denne.
      5.   Tilknytning til det geografiske område
      
      5.1.   Det geografiske områdes egenart
      
      Landskabet i det geografiske makroområde, i hvilket de svinebedrifter, der opdrætter svin til fremstilling af »Salame Brianza«, er beliggende, er meget ensartet og omfatter navnlig den helt flade Po-slette, der gennemskæres af floder, åer og kanaler, og som er rig på planter, navnlig majs, og engarealer. Klimaet er kendetegnet ved et efterår og en ret streng vinter med høj luftfugtighed og tåge, et tempereret og regnfuldt forår og en sommer med ret høje temperaturer og hyppig, forbigående og ofte meget rigelig nedbør.
      Inden for dette makroområde er makroproduktionsområdet for »Salame Brianza« BOB, der er beliggende netop i Brianza, kendetegnet ved frugtbare sletter og solbeskinnede bakker, der mod nord beskyttes af et bjergmassiv, som filtrerer luftstrømmene og de atmosfæriske forstyrrelser og dermed skaber forskellige atmosfæriske fænomener som f.eks. luftfiltrering, varme faldvinde, kolde vinde (når luftstrømmene kommer fra nord i stedet for fra vest) og tåge.
      5.2.   Produktets egenart
      
      »Salame Brianza« har unikke egenskaber. Ved overskæring er skiven homogen, rubinrød og har et fast og kompakt udseende. Lugten er fin og karakteristisk, og smagen er meget mild og aldrig syrlig.
      5.3.   Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)
      
      De kvaliteter, der kræves for »Salame Brianza« BOB, afhænger af forhold knyttet til miljøet og naturlige og menneskelige faktorer.
      Navnlig er råvarernes særlige egenskaber specifikke for det i punkt 4 afgrænsede geografiske makroområde, og produktionen af »Salame Brianza« udnytter forholdene i det i punkt 4 afgrænsede makroområde.
      Makroområdets karakteristika og naturressourcer har således muliggjort en betydelig udvikling af landbrug og opdræt, og i dag kan man se, hvilke fordele denne udvikling har haft for den økonomiske aktivitet i området: stor majsproduktion og mange virksomheder, der forarbejder korn til foder til grise og køer, som findes her i stort tal.
      Makroområdet altid har været en ideel forsyningskilde til de råvarer (majs og valle), der skal bruges til fodring og opdræt af grise, men Brianzas geografi og morfologi er en af de vigtigste faktorer i udviklingen af en typisk produktion som produktionen af »Salame Brianza«.
      Alperne, som afgrænser Brianza-området mod nordvest, giver hele Piemonte-regionen nogle særlige klimatiske forhold: Luftstrømme og atmosfæriske forstyrrelser filtreres af bjergmassiverne og skaber forskellige atmosfæriske fænomener som f.eks. luftfiltrering, varme faldvinde, kolde vinde (når luftstrømmene kommer fra nord i stedet for fra vest) og tåge. Alle disse forhold skaber ideelle naturlige forhold for modning af »Salame Brianza«, eftersom den gæring, som starter under modningen, skyldes hele den mikroflora, der findes i produkternes forarbejdnings- og modningsmiljø. Mikrofloraen kan også henføres til de særlige forhold, der er kendetegnende for områdets miljø (temperatur, luftfugtighed osv.).
      
         Henvisning til offentliggørelsen af varespecifikationen
      
      (artikel 5, stk. 7, i forordning (EF) nr. 510/2006)
      De italienske myndigheder har indledt den nationale indsigelsesprocedure med offentliggørelsen af ansøgningen om ændring af den beskyttede oprindelsesbetegnelse »Salame Brianza« i Gazzetta Ufficiale della Repubblica Italiana (det italienske statstidende) nr. 8 af 10. januar 2008.
      Den konsoliderede udgave af varespecifikationen for den beskyttede oprindelsesbetegnelse »Salame Brianza« kan findes:
      
                  —
               
               
                  på webstedet:
                  http://www.politicheagricole.it/flex/cm/pages/ServeBLOB.php/L/IT/IDPagina/3335
                  eller
               
            
                  —
               
               
                  direkte på ministeriets hjemmeside (Ministero delle politiche agricole alimentari e forestali) (www.politicheagricole.it), ved at klikke på »Qualità e sicurezza« (Kvalitet og sikkerhed) (øverst i højre side af skærmen) og derefter på »Disciplinari di Produzione all’esame dell’UE«.
               
            
         (1)  Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.